Interessen for Interrail øker.

I 2018 ble det solgt 6800 Interrailbilletter, en økning på 24 prosent på fire år, viser tall P4-nyhetene har fått fra Entur.

- Det er folk i alle aldre som vil på togferie. Både voksne, ungdom og særlig barnefamilier, forteller fagsjef i Entur, Stein Erik Jensen.

For mens Interrail tidligere var noe ungdom dro på finnes det nå voksenbilletter, seniorbilletter og en voksen kan ta med seg to barn under 12 år gratis.

- Det er vanskelig å si hva årsaken til det økte salget er, men alt fokus på miljøet gjør at det å reise med tog er blitt in, sier Jensen.

I 2018 var 47,5 prosent av alle solgte billetter, eller 3231 billetter, ungdomsbilletter.

Større interesse i år

Med en Interrailbillett kan du reise ubegrenset med tog innenfor en viss periode. En kan kjøpe billetter for enkelte land eller for hele Europa. Varighet på billetten kan en også velge, fra tre dager til tre måneder.





Entur tror det vil bli solgt enda flere Interrailbilletter i år.





- Hittil i år ser vi en veldig positiv utvikling. Det selges mange billetter i alle våre kanaler og vi tror det blir en pen økning i antallet solgte Interrailbilletter i 2019, sier Jensen.







Antall solgte Interrailbilletter (Kilde: Entur)